als_Latn dik_Latn sag_Latn
Temat Kryesore
- Nexhipi: Kam tjetër gol për Tiranën
Olsi Avdiaj
Ka heshtje në fushë tek të kuqtë për mediet, por klubi me anë të faqes zyrtare të internetit dhe “Facebook”-ut ka vendosur të hapet për tifozët. Ka qenë kapiteni i të kuqve Nderim Nexhipi, i cili iu është përgjigjur 11 pyetjeve më të rëndësishme tifozëve të kuq para takimit me Tiranën. Nexhipi ka folur gjatë, duke iu bërë lavde tifozëve dhe klubit. Në intervistën e tij, tifozët më shumë janë fokusuar te derbi dhe dëmtimi i kapitenit, duke lënë mënjanë gjendjen e skuadrës. Nderim Nexhipi nënshkroi për të qenë lojtar i Partizanit deri në fund të këtij sezoni. Nexhipi është shqiptar nga Maqedonia dhe ekipi i tij i fundit ishte Shkëndija e Tetovës. Në karrierën e tij ai ka luajtur për ekipe të tilla, si Herta Berlin, Volksburg, Karabak etj. Ai u është bashkuar të kuqve më 31 janar 2014 dhe është aktualisht kapiten i të kuqve. Është 29 vjeç, ka lindur në Shkup dhe pozicioni i tij është mesfushor sulmues.
E keni menduar ndonjëherë kalimin tek Tirana?
Jo nuk e kam menduar kalimin tek Tirana, sepse nga momenti që kam ardhur në klub e kam gjetur veten si në shtëpinë time. Kam shumë respekt për UG edhe jam i lumtur që jam pjesë e klubit më të madh në vend.
Po shënuat gol do vini të festoni tek tribuna E, mbrapa porte sipër hekurave?
Po do të shënoj në derbi... dhe aty do më keni, sipër hekurave.
Si është gjendja e ekipit? Mendon se ke lidershipin e duhur për të na kthyer aty ku ne e kemi vendin, pra kampion?
Gjendja e ekipit është shumë e mirë. Po vijmë nga një fitore me Teutën edhe morali është i lartë te “çunat” para derbit. Mendoj që fakti se unë u zgjodha si kapiten i ekipit tregon se kam lidershipin edhe eksperiencën për të ndihmuar ekipin drejt objektivit që ka, por për arritjen e këtij objektivi na duhet përkrahja e UG-së! “Lojtarë, tifozë jemi një trup”.
Kapiten a mendoni se Partizani ka shpresa për t’u shpallur kampion këtë vit dhe cila mendoni se është skuadra më konkurruese në Superligën Shqiptare?
Unë nga fillimi i sezonit kam thënë që jemi për titull dhe ashtu mendoj edhe tani. Do të bëjmë çdo gjë ta fitojmë titullin. E përsa i përket ekipeve konkurruese mendoj se me Tiranën dhe Skënderbeun do të luftojmë deri në fund, por përsëri shpresoj që titullin do ta ngre unë.
Cila është loja më e rëndësishme që keni zhvilluar në “Qemal Stafa”?
Për mua të gjitha ndeshjet janë të rëndësishme, por derbi ku shënova në minutën e fundit ka qenë shumë special. Shpresoj të shënoj përsëri në derbi dhe të fitojmë. Sekonda apo minuta nuk kanë rëndësi.
Si mendoni çfarë do të bëjë diferencën në këtë ndeshje? Mendoni se duhet ndryshim i skemës së formacionit?
Për skemat e formacionit më së miri e di trajneri ynë. Ne duhet t’i zbatojmë ato në fushë, ndërsa në derbi duhet të gjithë të japim shpirtin në fushë për të fituar!
A je i gatshëm për të luajtur të premten?
Po bëj përpjekje që të jem në këtë sfidë.
Me cilin nga lojtarët keni më tepër shoqëri?
Si kapiten që jam me të gjithë kam shoqëri shumë të mirë, por kohën e lirë më shumë e kaloj me Çuçulin dhe Raçiç.
A je gati për derbin?
Nga ndeshja e fundit mora një dëmtim, i cili po më mundon. Shpresoj me terapinë që po bëj të jem i gatshëm të luaj. Kjo ndeshje nuk humbet për as një gjë në botë.
Mungon Bylykbashi, shpresë për Kapitenin e Raçiçin
Të kuqtë kanë nisur përgatitjet intensive në prag të supersfidës më të rëndësishme të javës së 24-të Tirana- Partizani. Ekipi në orën 11:00 ka zbritur në fushat e kompleksit sportiv në Pezë. Gardiani i portës së kuqe, Alban Hoxha nuk ishte i pranishëm në stërvitjen e sotme, duke iu akorduar dita pushim, pasi ndodhet në fazë rikuperimi nga një dëmtim i lehtë në ndeshjen me Teutën, dhe pritet t’i bashkohet grupit ditën e sotme. Mungesë tjetër për trajnerin Duro ishte Nexhipi, ku dëmtimi në shpinë e ka detyruar të qëndrojë larg seancës së sotme stërvitore. Kapiteni po zhvillon terapi intensive rehabilituese për të qenë i gatshëm derbin e së premtes. Bylykbashi gjithashtu përbënte një tjetër mungesë. Mesfushori ndodhet në fazë rikuperimi nga dëmtimi në ndeshjen me Teutën. Seanca e radhës stërvitore vijon ditën e sotme në stadiumin “Kamza” në Kamëz. Nga dje e në vazhdim skuadra do të jetë e grumbulluar.
Biletat, tifozët "në ajër"
Ende nuk ka asnjë vendim për biletat. Deri dje në mbrëmje klubi “Tirana” si organizator i ndeshjes nuk kishte zbuluar ende çmimin e biletave pak orë para derbit me Partizanin. Të kuqtë që janë edhe udhëtuesit presin që të marrin biletat për ndeshjen e radhës derbi por ende nuk ka një vendim përfundimtar. Kështu ka një ngërç. Me të gjitha gjasat vetë klubi do të prodhojë, shpërndajë dhe organizojë hyrjen në stadium të tifozërisë. Tirana duket se nuk ka dëshirë që t’i japë kompanisë që merret zakonisht me biletat e ndeshjeve të futbollit shpërndarjen e biletave. Po gjithashtu të kuqtë janë në pritje të pjesës së tyre të biletave. Nuk dihet me ekzaktësi sesi do të jetë ndarja e stadiumit, por gjasat janë që të ketë një ndarje si zakonisht.
Tirana si pritëse do të ketë Tribunën A, D1, D2 dhe Tribunën C, ndërsa Partizanit do t’i takojnë Tribuna B, D3 dhe E. Por kjo nuk është ndarja përfundimtare. Mund të ndodhë që të kuqtë të mos e marrin as tribunën E, sepse mes klubeve në derbin e fundit kishte përplasje të kësaj natyre, por në fund gjërat u sheshuan. Derbi i fundit mes tyre u luajt në datën 8 dhjetor ku Partizani fitoi 2-0 me gola të Nexhipit dhe Mazrekajt. Kjo është sfida e parafundit që vendos përballë dy skuadrat e kryeqytetit pasi në fazën e fundit do të jetë Partizani skuadra pritëse e derbit të fundit të sezonit. Atmosfera tek të dyja skuadrat, por mbi të gjitha edhe tek dy tifozeritë është elektrizuese dhe më shumë se arritja e objektivave sezonale kërkohet suksesi në këtë 90 minutësh. Tirana – Partizani nuk është thjesht një ndeshje, është derbi i kryeqytetit. Është derbi më i madh i Shqipërisë dhe shou është i garantuar.
Halili i kërkon skuadrës kokën e Partizanit e Kukësit
Është zhvilluar dje në mesdite mbledhja e radhës me skuadrën, stafin teknik dhe presidentin Refik Halili. Humbja në Laç, ndeshja e së premtes me Partizanin dhe rruga për të realizuar objektivat e sezonit kanë qenë temat për të cilat është diskutuar. Në ambientet e stadiumit “Selman Stërmasi” kanë qenë të gjithë të pranishëm e të ulur për rreth një tryeze të rrumbullakët. Për më tepër se 90 minuta, bardheblutë kanë analizuar atë që ka ndodhur dhe kanë diskutuar për ndeshjet e radhës. Jo vetëm takimi me Partizanin, por dhe ndeshjet me Skënderbeun e Kukësin janë takime që duhen fituar dhe për këtë motiv, Tirana ka zhvilluar këtë mbledhje. Klima brenda skuadrës është përmirësuar dhe lojtarët kanë premtuar të japin më të mirën në fushën e lojës të premten në përballjen me Partizanin. Presidenti Refik Halili i ka kërkuar skuadrës të luajë për tifozët bardheblu, të cilët pas shumë kohësh rikthehen aty ku e kanë vendin dhe presin fitoren. Futbollistët kanë thënë fjalën e tyre, pasi kanë dëgjuar analizën e trajnerit Gugash Magani dhe të stafit drejtues. Ndeshja e së premtes është takimi për të cilën ata janë zotuar të japin gjithçka në fushën e lojës.
Karabeci: 100% do të jem në derbi
Erando Karabeci mesfushori i Tiranës dhe një ish i kuq ka folur në lidhje me derbin e kryeqytetit. Ndonëse ai nuk është stërvitur me skuadrën as në seancën e së martës, siguron se nuk do të mungojë në derbi. Si një ish, ai flet për sfidën e së premtes, që duhet fituar me doemos. “Rezultati 3-0 nuk tregon atë që dhanë të dyja skuadrat në fushën e blertë. U ndëshkuam nga një gabim i portierit, që ndodh në futboll, krijuam raste të shumta për shënim, por ishim të pafat. Sidomos në pjesën e dytë kemi dominuar në lojë ndaj Laçit. Unë isha i sëmurë dhe e ndoqa sfidën nga televizori. Të them të drejtën vuaj më shumë kur e shoh skuadrën time kur mundet. Me 100% do të jem në derbi. Sot nuk jam stërvitur sepse kisha nevojë edhe për një ditë pushim, por të premten do të jem gati. Ne kemi patur një ecuri të mirë, nëse merr parasysh faktin se na kanë munguar tifozët. Tani që do të jenë në stadium do të kemi më shumë shanse për të fituar. Sigurisht që terreni i “Qemal Stafës” do të ndikojë në cilësinë e ndeshjes. Një fushë e mirë gjithmonë të jep mundësinë të shprehësh futbollin më të bukur".
als_Latn als_Latn fao_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn